เอไอเอรายใหญ่ ลงทุนบอนด์ไทย
กลุ่มเอไอเอเผยเป็นนักลงทุนรายใหญ่ในพันธบัตรรัฐบาลไทย
13 เม.ย. 2559

กลุ่มเอไอเอเผยเป็นนักลงทุนรายใหญ่ในพันธบัตรรัฐบาลไทย
นายมาร์ค ทัคเกอร์ ประธานเจ้าหน้าที่บริหารและกรรมการผู้จัดการใหญ่ กลุ่มบริษัท เอไอเอ เปิดเผยว่า กลุ่มเอไอเอมีการลงทุนในประเทศไทยสูงมาก โดยเฉพาะการลงทุนในพันธบัตรไทย ถือเป็นบริษัทที่มีความสำคัญต่อเศรษฐกิจไทยและมีความพยายามที่จะเพิ่มการลงทุนในประเทศไทยต่อไป
นอกจากนี้ ยังเป็นบริษัทที่มีการลงทุนกับตัวแทนมากที่สุดในประเทศไทย ซึ่งไม่มีบริษัทประกันชีวิตรายไหนที่ลงทุนกับตัวแทนมากเหมือนบริษัทสำหรับปี 2559 บริษัทตั้งเป้าหมายที่จะพัฒนาตัวแทนให้เป็นที่ปรึกษาทางการเงิน และตัวแทนที่สามารถขายยูนิตลิงก์ หรือประกันควบการลงทุนเป็น 3 เท่า เพิ่มจำนวนตัวแทนคุณภาพระดับสากลเพิ่มเป็น 2 เท่า
นอกจากนี้ ปี 2558 ที่ผ่านมา กลุ่มเอไอเอ รายงานว่า มีการลงทุนในพันธบัตรรัฐบาลไทยที่มีการจัดอันดับเครดิตเรตติ้งที่ระดับ “เอ” หรือ “A” จำนวน 10,268 ล้านเหรียญสหรัฐ (หรือประมาณ 3.62 แสนล้านบาท คิดจากอัตราแลกเปลี่ยนที่ 1 เหรียญสหรัฐ เท่ากับ 35.35 บาท) และในเอเชียมีการลงทุนในพันธบัตรรัฐบาลไทยคิดเป็น 25% รองลงมาเป็นการลงทุนในพันธบัตรรัฐบาลจีน 23% พันธบัตรรัฐบาลเกาหลี 17% พันธบัตรรัฐบาลสิงคโปร์ 12% พันธบัตรรัฐบาลมาเลเซีย 8% พันธบัตรรัฐบาลฟิลิปปินส์ 7% และประเทศอื่นๆ 8%